*Atbildes vēstules projekts*

**Saeimas Publisko izdevumu un revīzijas komisijas priekšsēdētājai Elīnai Siliņai**

*Par darba tirgus politikas pasākumu īstenošanu, pilnveidošanu un pārraudzību*

Izpildot Saeimas Publisko izdevumu un revīzijas komisijas 2011.gada 1.decembra vēstulē Nr.9/12-2-n/39-11/11 izteikto lūgumu, iesniedzu informāciju par plānoto nodarbinātības politikas īstenošanas rīcības plāna izstrādi.

Rīcības plāna izstrādes mērķis ir nodarbinātības politiku skatīt kompleksi, saskaņojot šī brīža politiku ar vidēja un ilgtermiņa mērķiem, kas ir definēti Latvijas Nacionālajā reformu programmā „ES 2020” stratēģijas īstenošanai (turpmāk - Latvijas NRP), kā arī Latvijas ilgtspējīgas attīstības stratēģijā „Latvija 2030”, aktīvi sadarbojoties visām ieinteresētām ministrijām un procesā ciešāk iesaistot darba devējus.

Lai nodrošinātu gudru un iekļaujošu izaugsmi, Latvijas NRP kā kvantitatīvie mērķi darba tirgus kontekstā ir izvirzīti – 2020.gadā:

* sasniegt 73% nodarbinātības līmeni (20-64 gadu vecuma grupā);
* palielināt augstāko izglītību ieguvušo iedzīvotāju īpatsvaru līdz 34-36% (30-34 gadu vecuma grupā);
* samazināt nabadzības riskam pakļauto cilvēku skaitu par 121 tūkst cilvēku.

Kā starpmērķis 2015.gadam ir noteikts sasniegt 69% nodarbinātības līmeni. Tas nozīmē, ka kopumā nodarbināto skaitam līdz 2020.gadam jāpieaug par gandrīz 100 tūkstošiem (starpmērķis 2015.gadam - 40 tūkstoši) un bezdarba līmenim jāsamazinās 2020.gadā līdz 6% no ekonomiski aktīvo iedzīvotāju skaita – starpmērķis 2015.gadam - 9,8 procentiem.

Tas prasa pilnvērtīgu Latvijas cilvēkresursu potenciāla izmantošanu un attīstīšanu, nodrošinot optimālu Latvijas darba tirgus pieprasījuma un piedāvājuma līdzsvaru.

Galvenie izaicinājumi nodarbinātības mērķa sasniegšanai:

* saglabāsies relatīvi augsts bezdarba līmenis. Vidējā termiņā nav sagaidāms tāds nodarbinātības pieaugums, kas ļautu sasniegt pirmskrīzes līmeni, jo izaugsme balstīsies lielā mērā uz produktivitātes kāpumu;
* liels ilgstošo bezdarbnieku īpatsvars. Tas palielina risku cikliskam bezdarbam (saistīts ar būtisko ražošanas apjomu samazinājumu krīzes laikā) pāriet strukturālā bezdarbā (raksturojas ar darba spēka piedāvājuma un darba spēka pieprasījuma izmaiņu nesaskaņotību);
* demogrāfija. Turpinās samazināties iedzīvotāju skaits darbaspējas vecumā, kas samazināsies straujāk nekā kopējais iedzīvotāju skaits, pieaugs vecāku cilvēku īpatsvars. Latvijas darba tirgum ir jākonkurē galvenokārt ar ES dalībvalstu atvērtiem tirgiem, kuros ir krietni augstāka darbaspēka cena, labāka darba vide. Tāpēc, saglabājoties zemam atalgojumam, emigrācija var turpināties arī pieaugot pieprasījumam vietējā darba tirgū – pieaugs spiediens uz darba algām.

Nodarbinātības politikai ir jābūt kompleksai, kuras galvenie elementi ir šādi:

* darbaspēka pieprasījuma puses veicināšana – ekonomisko aktivitāšu un uzņēmējdarbības stimulēšana:
* darbaspēka nodokļu samazināšana;
* cīņa ar nedeklarēto nodarbinātību, t.sk. ar darba vietu aizstāšanas formām;
* valsts sniegtie netiešie un tiešie atbalsta pasākumi uzņēmējiem, t.sk. ES fondu apguves programmas;
* algu subsīdiju efektivizēšana (subsidētās darba vietas visnelabvēlīgākā situācijā esošajiem bezdarbniekiem, jo īpaši ar invaliditāti);
* pasākumi administratīvo šķēršļu mazināšanai;
* mikrouzņēmumu atbalsta pasākumu īstenošana;
* biznesa inkubatori u.c.;
* darbaspēka piedāvājuma puses stiprināšana - bezdarbnieku un bezdarba riskam pakļauto personu konkurētspējas palielināšana darba tirgū:
* prasmju pilnveidošana (profesionālā tālākizglītība, neformālā izglītība bezdarbniekiem, konsultācijas, profesionālā mobilitāte);
* mūžizglītība (atbalsts nodarbinātajiem konkurētspējas uzturēšanai);
* pagaidu darbi (algotie pagaidu sabiedriskie darbi / darba praktizēšana ar stipendiju);
* demogrāfijas, tajā skaitā, migrācijas (iekšējās reģionālās mobilitātes un reemigrācijas) jautājumu risināšana;
* konsultācijas uzņēmējdarbības uzsākšanai u.c.;
* darbaspēka piedāvājuma un pieprasījuma pielāgošanās procesa veicināšana:
* bezdarbnieku profilēšanas sistēmas ieviešana vakanču ātrai un efektīvai aizpildīšanai;
* izglītības sistēmas pilnveidošana;
* darba tirgus pieprasījuma un piedāvājuma atbilstības prognozēšana;
* darba devēju organizāciju iesaiste izglītības kvalitātes pilnveidošanā;
* profesionālās izglītības prakšu pilnveide, kvalitātes nodrošināšana;
* aktīvās darba tirgus politikas pasākumu efektivitātes nodrošināšana, novēršot darba tirgus deformējošos efektus un iesaistot sociālos partnerus;
* darba tirgus dalībnieku, tajā skaitā, skolēnu un studentu izglītošana darba tirgus un karjeras jautājumos (diferencējot atkarībā no mērķa grupām);
* starpdisciplināras izglītības/studiju programmu izveidošana, pastiprinot uzsvaru uz uzņēmējspēju attīstīšanu u.c.

Nodarbinātības politikas īstenošanas rīcības plānā tiks ietverti arī tādi svarīgi jautājumi kā darba vide, darba tiesības, elastdrošība, u.c.

Nodarbinātības politikas īstenošanas rīcības plāna izstrādes laika grafiks:

* **līdz 2012.gada 15.februārim** – Ekonomikas ministrija sadarbībā ar Labklājības ministriju, Izglītības un zinātnes ministriju un Finanšu ministriju izvērtē pasākumus darbaspēka piedāvājuma puses stimulēšanai un to atbilstību darba tirgus vajadzībām:
* Nodarbinātības valsts aģentūras īstenoto apmācības programmu sasaisti ar darba tirgus vajadzībām;
* mūžizglītības pilnveidošanas iespējas, neformālās izglītības programmu licencēšana;
* duālās profesionālās izglītības sistēmas attīstības iespējas, profesionālās izglītības prakšu īstenošanas jautājumi;
* atbalsta pasākumus un instrumentus uzņēmējiem;
* citus darba tirgus pasākumus ar darba devēju iesaisti.

**Pamatojoties uz šo izvērtējumu tiks izstrādāti neatliekamie pasākumi nodarbinātības politikas pilnveidošanai jau 2012.gadā.**

* **līdz 2012.gada 15.maijam** – Ekonomikas ministrija sadarbībā ar Labklājības ministriju un Izglītības un zinātnes ministriju sagatavo vidēja un ilgtermiņa darba tirgus prognozes par darbaspēka piedāvājuma un pieprasījuma atbilstību. Prognozes atspoguļo iespējamās darba tirgus attīstības tendences, saglabājoties esošajai izglītības sistēmai. Tādējādi tiek parādīti iespējamie riski darba tirgū vidējā un ilgtermiņā, kuri var tikt mazināti, īstenojot atbilstošu izglītības un nodarbinātības politiku;
* **2012.gada 4.ceturksnis** – Ekonomikas ministrija sadarbībā ar Labklājības ministriju, Izglītības un zinātnes ministriju un Finanšu ministriju sagatavo kompleksu nodarbinātības politikas īstenošanas rīcības plānu 2013.gadam, aptverot visus augstāk minētos nodarbinātības politikas elementus;
* **sākot ar 2013.gadu, katru gadu 4.ceturksnī** rīcības plāns tiek aktualizēts.

Ministru prezidents V.Dombrovskis

Iesniedzējs:

Ekonomikas ministrs D.Pavļuts

Vīza:

Valsts sekretārs J.Pūce

21.12.2011. 11:27

Rožkalne

67013117, Agnese.Rozkalne@em.gov.lv